text: Overlæge fra Vejle fik ret 
  04 oktober 2011 kl. 11.20
  I årevis har Vejle-overlæge forgæves krævet, at Sundhedsstyrelsen anbefaler folk at spise mere D-vitamin. Nu har han fået ret.  
  Overlæge dr.med. Henrik Hey, Vejle Sygehus, har i årevis forsket i D-vitaminernes indvirkning på folk. Han mener, at næsten halvdelen af alle danskere - 45 pct. - mangler D-vitamin.
  Men Sundhedsstyrelsen har ikke ønsket at anbefale, at danskerne spiser ekstra D-vitamin.
  
  Undersøgelse ignoreret 
  Nu viser forsøg, at folk har behov for mere D-vitamin i vinterhalvåret. Henrik Heys undersøgelser af 65.000 blodprøver har tilsyneladende slet ikke haft effekt i Sundhedsstyrelsen. Styrelsens anbefalinger siger, at danskere, der spiser efter de officielle kostråd og spiser 200-300 gram fisk om ugen IKKE har brug for ekstra D-vitamin.
  
  D mod kræft 
  - Undersøgelsen viser, at hvis man optimerer D-vitaminet, vil man nedbringe antallet af nye cancertilfælde med 30 procent. Det svarer til 16 procent af sundhedsudgifterne - i Danmarks tilfælde en besparelse på 23 milliarder kroner, alene på cancer og så komme alle de andre sygdomme til, fortæller Henrik Hey.
  